Nadškofija Ljubljana

1. maj - sv. Jožef delavec
2018-04-30 - 2018-05-01
V Katoliški Cerkvi 1. maja obhajamo god sv. Jožefa delavca, moža Device Marije in Jezusovega krušnega očeta.
Sv. Jožef je bil po svetopisemskem izročilu mizar, zato velja za zgled človeka, ki si je z delom služil kruh, vzdrževal družino ter skrbel za vzgojo in rast Jezusa Kristusa.
Vsebina godovnega dneva izhaja tudi iz zgodovinskih okoliščin delavskega vprašanja. Papež Leon XIII. (1878–1903) je leta 1891 objavil okrožnico Rerum novarum (Nove stvari), s katero je podprl delavsko vprašanje ter spregovoril o industrijskih delavcih, sindikatih in poštenih plačah.
Več o vsebini praznika lahko preberete na spletni strani Katoliške Cerkve.

Šmarnice
2018-04-30 - 2018-05-31
Mesec maj je posvečen naši nebeški Materi Mariji. V naši domovini ga posebej zaznamuje ljudska pobožnost, ki ji rečemo “šmarnice”. Več o zgodovini lahko preberete na spletni strani Katoliške Cerkve.
Slovenski katehetski urad tudi letos po pooblastilu SŠK za leto 2018 skupaj s Celjsko Mohorjevo družbo pripravlja šmarnice za otroke in odrasle.
Šmarnice za otroke z naslovom PRIPOVEDI O MARIJI je napisal Lojze Kozar ml. »Po Mariji k Jezusu,« je bila in je še vedno najbolj varna pot za srečno večnost. Ob letošnjih šmarnicah, namenjenih predvsem otrokom, bomo prisluhnili legendam in zgodbam, ki nam Marijo približajo na poseben način. »O Mariji nam bodo pripovedovali njeni starši, sosedje, znanci, pa tudi taki, ki so se mimogrede srečali z njo,« pravi avtor Lojze Kozar. Vse s samo enim namenom: da bi nebeško Gospo čim bolje spoznali, se navdušili nad njo in jo posnemali. Tako bomo zanesljivo izpolnili Jezusovo voljo in zaživeli kot dobri ljudje, kristjani in državljani.
Šmarnice za odrasle z naslovom FATIMSKA PASTIRČKA NAS UČITA ŽIVETI pa je pripravil p. Branko Petauer OCist. Pripovedujejo nam o najmlajših svetnikih vesoljne Cerkve, ki nista mučenca in ju je razglasil papež Frančišek 13. maja 2017 v Fatimi. To sta brat in sestra, sveti Frančišek in Jacinta Marto. V letošnjih šmarnicah za odrasle skuša p. Branko Petauer po zgledu dveh otrok odrasle spomniti na Jezusovo naročilo: »Če se ne spreobrnete in ne postanete kakor otroci, nikakor ne pridete v nebeško kraljestvo!« (Mt 18,3). V prvem dnevu piše: »S tem ko jima je Cerkev priznala junaško stopnjo kreposti in svetost, je dokazano, da njuni življenji svetita še danes. Svetita nam, ki smo v veliki meri izgubili občutek za Božjo bližino. S svojo otroško preprostostjo nam pripovedujeta o odnosu do Jezusa in Marije.« Ko bomo odrasli dovolili, da se nas dotakne sporočilo o pomembnosti molitve, žrtve in dobrih del, ki sta nam ga posredovala sveta otroka, bomo tudi mi rasli v milosti pri Bogu in ljudeh.
Vir: Katoliška Cerkev
Foto: Jože Plut

Praznik Gospodovega vnebohoda
2018-05-09 - 2018-05-10
V Katoliški Cerkvi bomo v četrtek, 10. maja 2018, obhajali slovesni praznik Gospodovega vnebohoda, ko je od mrtvih vstali Kristus dopolnil zemeljsko delovanje in odšel v nebo.
Gospodov vnebohod je poleg velike noči in binkošti eden izmed najpomembnejših krščanskih praznikov, ki so ga zanesljivo obhajali že ob koncu 4. stoletja.
Več o vsebini praznika lahko preberete na spletni strani Katoliške Cerkve.

Fatimska Mati Božja
2018-05-12 - 2018-05-13
13. maja v Katoliški Cerkvi praznujemo Fatimsko Mati Božjo.
V Fatimi na Portugalskem se je Marija prikazala trem otrokom, Jacinti (Hiacinti), Frančišku in Luciji 13. maja 1917 in potem še vsak mesec do 13. oktobra.
Nekateri so tem prikazovanjem kmalu verjeli, drugi pa so jim ostro nasprotovali. Cerkvena oblast je začela strogo in natančno preiskovati vedenje otrok, sporočila, prikazni, čudeže, razpoloženje vernih in neverujočih. Raziskava je trajala osem let in 30. oktobra 1930 je leirijski škof Jose Coreira di Silva objavil Pastirski list o češčenju rožnovenske Matere Božje v Fatimi. V njem je zapisal: »Ko sem ponižno klical na pomoč Svetega Duha, v zaupanju na varstvo preblažene Device, v soglasju s svojimi škofijskimi svetovalci izjavljam, da so videnja otrok v dolinici Iria dne 13. maja in vsakega trinajstega dne v mesecu do oktobra 1917 verodostojna. Češčenje naše ljube Gospe fatimske uradno dovoljujem.«
Na spletni strani Katoliške Cerkve lahko najdete bogate vsebine, povezane s tem praznikom.
Obisk kipa Fatimske Marije Romarice v Sloveniji
Slovo milostnega kipa Fatimske Matere Božje iz Slovenije
Nagovor nadškofa Alojzija Cvikla ob slovesu podobe Fatimske Marije iz Slovenije
Obudite pa lahko tudi spomin na Slovensko praznovanje 100. obletnice Marijinih prikazovanj v Fatimi.
Vir: Katoliška Cerkev

52. svetovni dan sredstev družbenega obveščanja
2018-05-12 - 2018-05-13
Na nedeljo, 13. maja, obeležujemo svetovni dan sredstev družbenega obveščanja, ki bo letos že 52. po vrsti. Papež Frančišek je v ta namen napisal poslanico z naslovom: »Resnica vas bo osvobodila« (Jn 8,32) – Lažne novice in novinarstvo miru. Preberete jo lahko na spletni strani Katoliške Cerkve.

Ljubljana skupaj - večer za mlade
2018-05-18 19:00 (Europe/Ljubljana)
Pred praznikom binkošti bo v Zavodu sv. Stanislava binkoštno razpoloženje. Mladi se bodo zbrali pri adoraciji, slavljenju in koncertu. Vabljeni k skupni molitvi, v petek, 18. maja, ob 20h.
Vir: SKAM.

Slovesni praznik binkošti
2018-05-19 - 2018-05-20
S slovesnim praznikom binkošti, ki ga bomo praznovali v nedeljo, 20. maja 2018, bomo v Katoliški cerkvi sklenili velikonočni čas.
Praznik obhajamo 50 dni po veliki noči in je praznik prihoda Svetega Duha, ker je na ta dan po svetopisemskem sporočilu nad zbrane učence in Božjo mater Marijo prišel Sveti Duh (prim. Apd 2,1–11; Jn 20,19–23).

Več o vsebini praznika lahko preberete na spletni strani Katoliške Cerkve.

Nedelja Svete Trojice
2018-05-26 - 2018-05-27
V Katoliški Cerkvi na nedeljo po binkoštnem prazniku praznujemo nedeljo Svete Trojice. To bo letos 27. maja.
Nauk o Sveti Trojici se je izoblikoval že na koncilu v Niceji (325 po Kr.) in je kot veroizpoved (credo) v bogoslužni rabi prisoten vse do današnjih dni. Vera v Sveto Trojico je sestavni del kristjanove vere v enega Boga v treh osebah. Na nedeljo Svete Trojice se pri bogoslužju zato posebej poglabljamo v skrivnost verske resnice o enem Bogu v treh osebah, ki so Oče, Sin in Sveti Duh (prim. Katekizem Katoliške Cerkve (KKC) 249–256).
Več o vsebini praznika lahko preberete na spletni strani Katoliške Cerkve.

Spominska spravna maša v Kočevskem rogu
2018-06-02 10:00
V soboto, 2. junija 2018, bo pri kapeli brezmejnega Božjega usmiljenja ob grobišču pod Krenom v Kočevskem rogu potekala tradicionalna spominska in spravna slovesnost. Somaševanje ob 11. uri bo vodil novomeški škof msgr. Andrej Glavan.
Več na spletni strani Katoliške Cerkve.

Slovesni praznik Srca Jezusovega
2018-06-07 - 2018-06-08
Osem dni po prazniku Svetega Rešnjega telesa in Rešnje krvi obhaja Cerkev slovesni praznik Srca Jezusovega. Letos je to 8. junija.
Praznik skuša prodreti v globino in notranje jedro Kristusove skrivnosti, v jedro, iz katerega pritekajo vsa velika dela v naše odrešenje, posebno še Kristusova daritev na križu. In to je tista ljubezen, ki je bila od vekov skrita v brezdanjih globinah troedinega Boga, ki pa si je prevzela našo človeško naravo in nas v Kristusu začela ljubiti tudi s človeškim srcem ter dosegla svoj vrhunec v kalvarijski daritvi, ko so iz prebodene Kristusove strani začele teči reke žive vode, ki odslej nikdar več ne bodo usahnile.
Več o vsebini praznika najdete na spletni strani Katoliške Cerkve.

Marijino brezmadežno srce
2018-06-08 - 2018-06-09
Praznik Marijinega brezmadežnega srca Katoliška cerkev obhaja dan po prazniku srca Jezusovega, letos torej v soboto, 9. junija.
V drugem poglavju Lukovega evangelija, ki govori o tem, kako so ob Jezusovem rojstvu betlehemski pastirji prihiteli na kraj njegovega rojstva, »našli Marijo, Jožefa in dete, v jasli položeno,« in nato povsod pripovedovali, »kar jim je bilo o tem detetu rečeno«, evangelist značilno pristavlja: »Marija pa je vse te besede hranila in jih premišljevala v svojem srcu« (Lk 2,19). Ob koncu pripovedovanja o Odrešenikovi mladosti pa je nazadnje ob Jezusovem zaostanku v templju – kakor refren ob sklepu speva – še enkrat rečeno: Jezusova »mati je vse to ohranila v svojem srcu« (51). Tako nam je sv. Luka nekoliko odgrnil zaveso iznad globokega Marijinega molka: opozoril je na skrito življenje in misli njenega srca, ki so bile vse posvečene Kristusu in skrivnosti odrešenja. Sv. Janez Eudes (+ 1680 – gI. 19. avgust), ki mu dajejo naziv »oče liturgičnega češčenja Jezusovega in Marijinega Srca«, je zato sv. Luka imenoval evangelist Marijinega srca. Marijino srce je pri Luku označeno kot središče njenega dušnega in duhovnega življenja.
Več o vsebini praznika lahko preberete na spletni strani Katoliške Cerkve.

Čarna mavrica 2018
2018-06-09 08:00
Čarna mavrica – otroški festival ob sklepu veroučnega leta, ki ga pripravljajo Slovenski katehetski urad, revija Mavrica in Salezijanski mladinski center, bo 9. junija 2018 na Rakovniku v Ljubljani. Geslo »Pojdite po vsem svetu« bo služilo kot vabilo, da bolje spoznate slovenske misijonarje in to postanete tudi sami.
Srečanje se bo začelo ob 9. uri pred lurško kapelo, posebej vabljene veroučne skupine, ki doslej še niste bile na srečanju. Uvodnemu delu bodo sledile delavnice: kuharska, poslikava obrazov, gasilci, duhovnik-čarovnik, cirkuška, pot preživetja, bobnarska, gledališče kamišibaj in druge. Po kosilu iz popotne torbe bo mavrično katehetski kviz, ki ga bo povezoval Jure Sešek, srečanje bodo sklenili s sveto mašo, ki jo bo daroval koprski škof msgr. dr. Jurij Bizjak.
Prijave za skupine do 25. maja na http://www.rakovnik.si/carna-mavrica, prispevek na otroka je 2 evra.
Vir: Katoliška Cerkev.

Najstniki romamo
2018-06-09 10:00
Najstniki romamo k Mariji Pomagaj v zahvalo za prejete milosti v tem letu in v priprošnji za uspešen zaključek šolskega leta.
V soboto 9.6.2018 bodo najstniki od 5. do 9. razreda osnovne šole iz Radovljiške dekanije poromali na Brezje k Mariji Pomagaj.
Ker je to čas, ko se zaključuje veroučno leto in gre šolsko leto tudi proti koncu, se bodo mladi pri maši ob 11. uri zahvalili za prejete milosti in našo Gospo prosili za uspešen zaključek šolskega leta.
Najstniki bodo na Brezje prišli peš, s kolesom ali na kakšen drug način, skupaj z župnijo v kateri obiskujejo verouk.

Jubilejno 50. narodno romanje bolnikov in invalidov na Brezje 2018
2018-06-16 08:00
Revija Ognjišče vsako leto na 3. soboto v juniju (letos 16. junija) organizira narodno romanje bolnikov invalidov in ostarelih na Brezje.
Letos bo romanje vodil ljubljanski nadškof metropolit msgr. Stanislav Zore OFM. Veliko duhovnikov organizirano pripelje vernike na to romanje. Ponekod organizirajo to romanje v okviru dekanij ali pastoralnih področij, ponekod pa ga organizirajo župnijske, dekanijske ali področne Karitas.
Program romanja:

OB 9. URI MOLITEV ROŽNEGA VENCA IN PETJE
OB 10. URI SLOVESNA ROMARSKA SVETA MAŠA

Poleg invalidov, bolnikov in starejših, ki jim je v prvi vrsti namenjeno, se romanja udeležujejo tudi njihovi domači in številni prostovoljci, ki pomagajo bolnim in ostarelim romarjem. Delijo jim okrepčilo, poskrbijo za morebitno zdravniško pomoč ali priskrbijo duhovnika za spoved in pogovor. Najbolj zvesti pomočniki so skavtska združenja (odrasli skavti), malteški vitezi, nekatere mladinske veroučne skupine in številni posamezniki. Duhovniki med mašo bolnikom na njihovo željo podelijo tudi zakrament bolniškega maziljenja, pred njo pa zakrament sprave.
Mašo bo neposredno prenašal Radio Ognjišče. Na tak način bodo z dogajanjem na Brezjah lahko duhovno povezani tudi tisti, ki bodo zaradi bolezni ali starosti ostali doma oz. v bolnišnicah.
Več o preteklih romanjih in o vsebini letošnjega na spletni strani revije Ognjišče.

Maša za domovino ob dnevu državnosti in ob 25-letnici ustanovitve Slovenske škofovske konference
2018-06-21 17:00
V ljubljanski stolni cerkvi sv. Nikolaja bo v četrtek, 21. junija 2018, ob 18.00 ljubljanski nadškof metropolit in predsednik Slovenske škofovske konference (SŠK) msgr. Stanislav Zore OFM skupaj s slovenskimi škofi daroval sveto mašo za domovino.
K zahvalni maši za domovino, pred praznikom dneva državnosti, so poleg vernikov povabljeni tudi predstavniki družbeno-političnega življenja in diplomatskega zbora. Pri bogoslužju bodo poleg Zbora Slovenske filharmonije sodelovali tudi predstavniki Enote za protokol ter kvintet trobil orkestra Slovenske vojske.
Pri sveti maši bomo praznovali obletnico formalne ustanovitve samostojne Slovenske škofovske konference, saj letos mineva 25 let odkar je papež Janez Pavel II., po pridobitvi pozitivnega mnenja Kongregacije za škofe in Urada za odnose z državami pri Državnem tajništvu Svetega sedeža, 19. februarja 1993 v skladu z normami in določbami cerkvenega prava potrdil statut samostojne Slovenske škofovske konference.
Vir: Katoliška Cerkev.

Nočno peš romanje na Brezje
2018-06-22 19:00 - 2018-06-23 06:00
Romanje ob zaključku šolskega in akademskega leta je namenjeno mladim, predvsem srednješolcem in študentom v Ljubljani, da se podamo na pot zahvale, prošnje in molitve. Romarska pot povezuje v molitvi in naporu tudi vse druge mlade, ki želijo preko Marije, Bogu izraziti hvaležnost za milosti iztekajočega se šolskega oz. akademskega ‘maratona vere’. Romarski procesiji se lahko pridruži kdor koli, ki je fizično pripravljen na osem urno hojo.
Program
Petek
ŽUPNIJSKA CERKEV SV. VIDA v ŽUPNIJI LJUBLJANA ŠENTVID
20.00 Molitev v cerkvi in blagoslov romarjev
20.30 Odhod iz Šentvida, pričetek peš romanja proti Kranju (skozi Gameljne, Dvor, Stanežiče, Medno, Medvode, Podrečo, Mavčiče, Praše, Jamo, Breg ob Savi, do Kranja)

Sobota
KRANJ – ZLATO POLJE, župnijska cerkev sv. Modesta:
1.00 Postanek in skupna molitev
1.45 Skupno nadaljevanje poti proti Brezjam (skozi Polico, Naklo, Bistrico, Podbrezje, Posavec, do Brezij)
BREZJE:
7.00 romarska maša

Več informacij glede romanja najdete na spletni strani društva SKAM.

Slovesni praznik rojstva Janeza Krstnika
2018-06-23 - 2018-06-24
V Katoliški Cerkvi 24. junija praznujemo slovesni praznik rojstva Janeza Krstnika.
V koledarju cerkvenega leta se slovesno spominjamo rojstva dveh oseb, ki sta najpomembnejši v zgodovini odrešenja: učlovečenega Božjega Sina Jezusa Kristusa (na božič, 25. decembra) in njegove deviške matere Marije (8. septembra). Edini svetnik, čigar rojstvo Cerkev proslavlja s posebnim praznikom, je Janez Krstnik, Jezusov predhodnik. Njegova vloga je posebej pomembna ob prehodu iz Stare v Novo zavezo, saj Janez Krstnik velja za angela glasnika pred Mesijo.
Več o vsebini praznika lahko preberete na spletni strani Katoliške Cerkve.

Slovesni praznik apostolov sv. Petra in Pavla
2018-06-28 - 2018-06-29
V Katoliški Cerkvi 29. junija praznujemo slovesni praznik apostolov sv. Petra in Pavla.
Peter je bil ribič iz Betsajde ob Genezareškem jezeru. Jezus ga je poklical, da bi bil ribič ljudi in da bi kasneje kot pastir tudi vodil Cerkev kot Božje ljudstvo. Po svetopisemskem izročilu mu je Jezus po tem, ko ga je poklical za učenca, spremenil ime v Peter: »Ti si Peter in na tej skali bom sezidal svojo Cerkev in vrata podzemlja je ne bodo premagala. Dal ti bom ključe nebeškega kraljestva; in kar koli boš zavezal na zemlji, bo zavezano v nebesih; in kar koli boš razvezal na zemlji, bo razvezano v nebesih« (Mt 16,18–20). Zelo pomembna izkušnja v Petrovem življenju je bila ta, da je Jezusa, po tem, ko je bil le-ta prijet, kljub temu, da se je ob njem vzgajal in učil približno tri leta, trikrat zatajil. Po Jezusovem vnebohodu Peter nastopa kot voditelj apostolov in mlade Cerkve. Nekaj časa je bil škof v Antiohiji, okoli leta 42 pa je odšel v Rim. Od tam je vernikom v Mali Aziji poslal dve pismi (1 Pt in 2 Pt), življenjsko pot pa je sklenil z mučeništvom.
Apostol Pavel se je rodil okrog leta 10 po Kr. v Tarzu, v glavnem mestu takratne rimske province Kilikije. Po rodu je bil Jud, po očetu pa je podedoval rimsko državljanstvo. Bil je farizej in poznavalec judovstva, ki je do spreobrnjenja na poti v Damask preganjal kristjane. Apostol Pavel je ob rojstvu dobil ime Savel, po spreobrnjenju pa se je dal krstiti in ime spremenil v Pavel.
Več o vsebini praznika lahko preberete na spletni strani Katoliške Cerkve.
Foto: Wikipedia.

Baragov dan
2018-06-28 - 2018-06-30
Vabljeni na Baragov dan, ko se bomo spomnili Božjega služabnika Friderika Barage, s slovesno sveto mašo, ob 19h, v župnijski cerkvi v Trebnjem, ki jo bo vodil upokojeni mariborski nadškof msgr. dr. Marjan Turnšek. V pripetem pa si lahko ogledate tudi ostale dejavnosti, s katerimi bomo obeležili spomin na našega velikega misijonarja.

Mašniško posvečenje 2018
2018-06-29 08:00 - 16:00
Mašniško posvečenje za ljubljansko nadškofijo bo v petek, 29.6., na praznik apostolov Petra in Pavla, v ljubljanski stolnici, ob 9. uri. Nove mašnike bo posvetil ljubljanski nadškof metropolit msgr. Stanislav Zore OFM.
Več informacij o posvečenju bomo objavili v prihodnjih dneh.

Slovesni praznik glavnih zavetnikov ljubljanske nadškofije svetih bratov Cirila in Metoda
2018-07-04 - 2018-07-05
Glavna zavetnika naše nadškofije sta sveta brata Ciril in Metod. 5. julija praznujemo slovesni praznik s katerim se spomnimo njunega dela med slovanskimi ljudstvi.
Več o vsebini praznika lahko preberete na spletni strani Katoliške Cerkve.

55. obletnica smrti Božjega služabnika Antona Vovka
2018-07-07 07:30
Ob 55. obletnici smrti Božjega služabnika nadškofa Antona Vovka, Vovkov odbor pripravlja spominsko sveto mašo, ki bo v soboto 7. julija ob 9.00 v ljubljanski stolnici. Maševal bo ljubljanski nadškof msgr. Stanislav Zore. Molitev rožnega venca se bo začela pol ure pred mašo torej ob 8.30. Vabljeni.

Sv. Mohor in Fortunat
2018-07-11 - 2018-07-12
Drugotna zavetnika ljubljanske nadškofije sta sv. Mohor in Fortunat, njun god pa praznujemo 12. julija. Več o delu sv. Mohorja in sv. Fortunata na naših tleh si lahko preberete na spletni strani Katoliške Cerkve.

Krištofova nedelja
2018-07-21 - 2018-07-22
Na Krištofovo nedeljo po naših župnijah poteka blagoslov vozil, hkrati pa se zbirajo sredstva za nakup vozil v misijonih, to akcijo pa imenujemo “MIVA”. Več o akciji najdete na spletni strani Misijonskega središča Slovenije.

Romanje zakonskih jubilantov
2018-07-22 09:00
Zakonci, ki praznujete 10., 15., 20., 25., 50., … obletnico zakona, ste lepo povabljeni k skupnemu praznovanju pri Mariji Pomagaj.
Sveto mašo bo na trgu pred baziliko Marije Pomagaj ob 10. uri daroval ljubljanski pomožni škof msgr. dr. Franc Šuštar.
Več informacij najdete na spletni strani Marija.si.

Praznik Marije Snežne
2018-08-04 - 2018-08-05
5. avgusta v Katoliški Cerkvi obhajamo praznik sv. Marije Snežne.
Največja cerkev Marije Snežne, ki je tudi največja Marijina cerkev na svetu, je bazilika Marije Velike v Rimu. Njeno ime Marija Snežna ali latinsko Sancta Maria ad Nives je nastalo na podlagi legende. Pod papežem Liberijem, ki je Cerkev vodil od leta 352 do leta 366, je rimski patricij Janez s privoljenjem svoje žene sklenil, da Gospodovo mater Marijo napravi za dedinjo svojega velikega premoženja, ker sama nista imela otrok. Molila sta, kako naj bi ta sklep uresničila. V noči med 4. in 5. avgustom, ko je v Rimu navadno največja vročina, se je zakoncema v sanjah prikazala Marija in velela pozidati cerkev na kraju, kjer bo naslednje jutro ležal sneg. Enake sanje je imel tudi papež Liberij, ki je zgodaj zjutraj šel v spremstvu duhovščine in ljudstva na grič Eskvilin, pokrit s snegom, in tam označil prostor za zidanje Marijine cerkve. Bleščeče beli sneg sredi poletja je v legendi simbol Marijine brezmadežne čistosti. Pri cerkvi, ki jo je papež Liberij dal pozidati, je bila tudi votlina Kristusovega rojstva, posneta po pravi betlehemski votlini, zato so to cerkev imenovali tudi ‘blažena Devica Marija pri jaslicah’.
Več o vsebini praznika lahko preberete na spletni strani Katoliške Cerkve.

Romanje treh Slovenij na Svete Višarje
2018-08-05 09:30
Jubilejno 30. romanje treh Slovenij na Svete Višarje bo 5. avgusta 2018.
Na Svetih Višarjah se bodo že 30. leto zapored srečale tri Slovenije: matična, zamejska in izseljenska. Na vrh Svetih Višarij se lahko odpravite peš po romarski poti ali pa z gondolo.
Program:

10.30 – predavanje pravnika in politologa prof. dr. Dejana Valentinčiča z naslovom »Vsi smo Slovenci, več nas združuje, kot ločuje«.

12.00 – slovesna sveta maša, ki jo bo skupaj z izseljenskimi in drugimi duhovniki daroval murskosoboški škof msgr. dr. Peter Štumpf.

13.00 – po maši bo na ploščadi za cerkvijo kratek kulturni program, ki ga bosta z glasbo obogatila Vokalna skupina Cantate Domino in Kvartet klarinetov Godbe ljubljanskih veteranov.

Dogodek organizirata Rafaelova družba in Zveza slovenskih izseljenskih duhovnikov v Evropi. Romanje sofinancira Urad Vlade RS za Slovence v zamejstvu in po svetu.
Kdor se želi udeležiti romanja treh Slovenij na Svete Višarje s programom enodnevnega romanja, se lahko obrnete na Agencijo Trud. Več informacij na: trud@druzina.si ali 01 360 28 20. Prijave zbirajo do 26. 7. 2018.
Vir: Katoliška Cerkev.

Praznik Jezusove spremenitve na gori
2018-08-05 - 2018-08-06
V Katoliški Cerkvi 6. avgusta obhajamo praznik Jezusove spremenitve na gori Tabor.
Dogodek Jezusove spremenitve na gori vsebujejo evangeliji po Mateju (Mt 17,1–13), Marku (Mr 9,2–13) in Luku (Lk 9,28–36) ter poročajo o tem, da se je Kristus v svojem veličastvu prikazal apostolom Petru, Jakobu in Janezu. Cerkveni očetje razlagajo, da je to Kristus storil zato, da bi učence pripravil na svoje trpljenje, smrt in vstajenje. V spremenjenju se je Jezus razodel kot pravi mesija. Najprej o njem poročata Mojzes in Elija (postava in preroki), potem pa še Bog Oče sam.
Več o vsebini pranika lahko preberete na spletni strani Katoliške Cerkve.

Marijino vzebovzetje
2018-08-14 - 2018-08-15
Marijino vnebovzetje – Veliki šmaren Marijino vnebovzetje je praznik upanja, saj nam sporoča, da je Marija dosegla polnost življenja v večnosti. To dejanje predstavlja napoved vstajenja mrtvih, ki ga bomo ob sodnem dnevu deležni vsi ljudje
Ob največjem Marijinem prazniku bo slovesno somaševanje na trgu pred baziliko Marije Pomagaj ob 10. uri vodil ljubljanski nadškof metropolit msgr. Stanislav Zore.
Pri sveti maši bomo obnovili posvetitev slovenskega naroda Mariji.
Lepo vabljeni, da skupaj počastimo praznik vnebovzetja Device Marije.
Več o vsebini praznika lahko prebete na spletni strani Katoliške Cerkve.
Vir: spletna stran Marija Pomagaj.

Evropski dan totalitarnih in avtokratskih režimov
2018-08-21 17:00
V torek, 21. avgusta 2018, ob 18.00 bo ljubljanski nadškof metropolit msgr. Stanislav Zore v ljubljanski stolnici daroval sveto mašo za žrtve totalitarnih in avtoritarnih režimov.
Po sveti maši bo kratka akademija in slavnostni nagovor prof. dr. Ivana Štuheca.
Maša v ljubljanski stolnici je del komemoracij ob Evropskem dnevu spomina na žrtve totalitarnih in avtoritarnih režimov, ki so terjali milijone žrtev. Evropski parlament je z resolucijo spodbudil posamezne članice, naj na svoj način, lasten specifiki posameznega naroda, obeležujejo ta dan spomina.
V četrtek, 23. avgusta, bo dan odprtih vrat in ogled razstave Skozi čas preizkušenj v zaporniških celicah na Beethovnovi 3 v Ljubljani.
Niz dogodkov pripravlja Študijski center za narodno spravo, mašo pa Vojaški vikariat Slovenske vojske ter Stolna župnija sv. Nikolaja.
Vir: Katoliška Cerkev.
